section_heading: Povijest
paragraph_text: Prvi pokušaji organiziranja glazbene aktivnosti među hrvatskim liječnicima zbili su se u vremenu između dva svjetska rata. Prvi puta je to bilo 1935. godine pod ravnanjem skladatelja Borisa Papandopula, a drugi puta 1937. godine pod ravnanjem oftalmologa Vilka Panca. Međutim oba pokušaja bila su kratkoga vijeka i praćena tek nekolicinom javnih nastupa. Proći će čak 30 godina dok glazbeni entuzijasti, hematolog i violončelist Viktor Boić i ortoped Josip Zergollern, ne okupe grupu liječnika koja će činiti jezgru budućeg pjevačkog zbora. 1968. godine pod vodstvom urologa i orguljaša Čedomila Dugana održana je prva proba u sindikalnim prostorijama Bolnice sestara milosrdnica u Zagrebu.